b"\n_START_ARTICLE_\nSalvesen (slekt fra Hesnes)\n_START_PARAGRAPH_\nSalvesen er en norsk slekt som stammer fra g\xc3\xa5rden Nedre Hesnes (Hesn\xc3\xa6s) p\xc3\xa5\xc2\xa0Hesnes like utenfor Grimstad. Slekten har navnet etter skipsf\xc3\xb8rer, skipsreder og g\xc3\xa5rdbruker Salve Olsen Hesnes (f. 1749 p\xc3\xa5 Hesnes, d. 1813 p\xc3\xa5 Hesnes). Han var s\xc3\xb8nn av skipsf\xc3\xb8rer Ole Salvesen Huseland (1692\xe2\x80\x931755), som kj\xc3\xb8pte g\xc3\xa5rden Nedre Hesnes i 1747. Ole Salvesen Huseland var s\xc3\xb8nn av Salve Hansen Huuseland (f. ca. 1664, d. 1698), bonde p\xc3\xa5 Huseland, som var s\xc3\xb8nn av slektens eldste kjente mann Hans Huseland (f. ca. 1629), som er nevnt i prestemantallet fra 1664\xe2\x80\x9366 som bonde p\xc3\xa5 Huseland nedre. Mange slektsmedlemmer var skippere og ut\xc3\xb8vere av andre yrker innen skipsfart._NEWLINE_Salve Olsen Hesnes sin mor Maren Johnsdatter N\xc3\xa6reb\xc3\xb8 var barnebarn av Margrethe Pedersdatter N\xc3\xa6reb\xc3\xb8. Hennes mor Femia Henriksdatter Friis (d. 1717) tilh\xc3\xb8rte adelsslekten Friis til Landvik og var datter av godseier og skipshandler Henrik Jacobsen Friis (d. 1665) og Maren Engelsdatter, en datter av lagmann mm. i Skien Engel Jensen og Karen von Ansbach._NEWLINE_Ole Salvesen Huseland (1692\xe2\x80\x931755) er titulert skibscaptein i skifteregisteret for Nedenes. S\xc3\xb8nnen Salve Olsen Hesnes (1749\xe2\x80\x931813) var skipsf\xc3\xb8rer for skip som s\xc3\xa6rlig gikk i fart mellom Norge og De britiske \xc3\xb8yer, og f\xc3\xb8rte bl.a. skipet \xc2\xabElisabeth\xc2\xbb, et tremastet skip bygget i eik p\xc3\xa5 88 \xc2\xbd lest (106 nye lester). Han var gift f\xc3\xb8rste gang med Ingeborg Olsdatter Bie (1747\xe2\x80\x931782) og de var foreldre til skipsf\xc3\xb8rer Ole Salvesen (1777\xe2\x80\x931815). Salve Olsen Hesnes var gift i andre ekteskap med Louise Bentsdatter (av slekten Bentzen) (f. 1760 p\xc3\xa5 Guldsmedengen\xc2\xa0ved Arendal, d. 1814), datter av skipsf\xc3\xb8rer Bent Pedersen (f. 1724 i Kolbj\xc3\xb8rnsvik ved Arendal, d. 1781 p\xc3\xa5 Guldsmedengen). I andre ekteskap var Salve Olsen Hesnes far til skipsf\xc3\xb8rer og kaperkaptein Bent Salvesen\xc2\xa0(1787\xe2\x80\x931820), losoldermann i Grimstad Aanon Salvesen og skipsf\xc3\xb8rer og losoldermann i Ris\xc3\xb8r John Salvesen  (1796\xe2\x80\x931885). Bent Salvesen gjorde krigstjeneste som m\xc3\xa5nedsl\xc3\xb8ytnant f\xc3\xb8r han tok borgerskap p\xc3\xa5 Str\xc3\xb8ms\xc3\xb8 og seilte med skipene til sin svigerfar Jacob Fegth. 26 \xc3\xa5r gammel fikk han 10. november 1813 kaperbrev for kutteren \xc2\xabRecovery\xc2\xbb som han var kaptein for (redere var Niels og Gabriel Omsted) med 14 kanoner og 30 manns besetning. Han dro p\xc3\xa5 langfart til Ostindia med et dansk skip i 1817 og d\xc3\xb8de tre \xc3\xa5r senere i Santander uten \xc3\xa5 vende hjem. Bent Salvesen var godt kjent i Drammen for sin kvikke replikk og det gikk mange morsomme historier om ham, som gav opphav til diverse munnhell i Drammen. Han var bl.a. far til skipshandler i Antwerpen Iver Feght Salvesen (1817\xe2\x80\x931890) og har etterkommere i Belgia og Norge. Bent Salvesens datter Caroline Louise Salvesen (1812\xe2\x80\x931887) vokste opp hos onkelen Anders Juel og var gift med skipsf\xc3\xb8rer og skipsreder p\xc3\xa5 Tangen Nicolai Nissen\xc2\xa0Pauss (1811\xe2\x80\x931877), og blant deres barn var skipsreder og skipshandler i Drammen Ismar Mathias Pauss (1835\xe2\x80\x931907) og skolemannen Bernhard Pauss (1839\xe2\x80\x931907). _NEWLINE_Salve Olsen Hesnes' s\xc3\xb8ster Maren var gift med Ole Pedersen Ugland, og de var foreldre til Kittel Ugland som bl.a. var skipper p\xc3\xa5 \xc2\xabAdmiral Tordenskjold\xc2\xbb og mottok Dannebrogm\xc3\xa6ndenes H\xc3\xa6derstegn._NEWLINE_P\xc3\xa5 Nedre Hesnes har det v\xc3\xa6rt bosetning i flere tusen \xc3\xa5r, og det er gravminner fra f\xc3\xb8r 3000 f.Kr. der. Hesnes er en typisk kystg\xc3\xa5rd og har gitt navn til bygda Hesnes og en n\xc3\xa5 nedlagt skole. Det sies at den avsatte kong Christian II gikk i land p\xc3\xa5 Hesnes en dag i oktober 1531 og gjennom Gunder Jonsen p\xc3\xa5 Bringsv\xc3\xa6r pr\xc3\xb8vde \xc3\xa5 samle nordmenn til en styrke for \xc3\xa5 ta tilbake Norge. Henrik Ibsen var godt kjent p\xc3\xa5 Hesnes fra \xc3\xa5rene i Grimstad, og skildrer et landskap som minner sterkt om Hesnes i diktet \xc2\xabI Havsn\xc3\xb8d\xc2\xbb (1861). Det mulige forbildet for \xc2\xabTerje Vigen\xc2\xbb bodde ogs\xc3\xa5 p\xc3\xa5 Hesnes, og milj\xc3\xb8et derfra er forbildet for diktet."